རང་དོན་ལ་རང་མཁས།སྡེ་དོན་ལ་དཔོན་མཁས།ཞེས་པ་ལྟར།མི་ཡུལ་གྱི་ལུང་པར་རིང་ལ་ཐུང་བའི་མི་ཚེ་འདི་སྐྱེལ་དུས།རང་གི་ལས་སུ་བབས་པའི་ལམ་བུ་དེར་ཀྱག་ཀྱོག་དང་དཀའ་ཚེགས་ཇི་འདྲ་ཆེ་རུང་།སྤོབས་པས་བགྲོད་ཅིང་ནན་གྱིས་འཇུག་ཤེས་པ་དགོས་ཏེ།མི་སུ་ཡིན་རུང་རང་ཉིད་ཀྱི་སང་ཉིན་ནི་ག་འདྲ་ཞིག་ཡིན་པ་ཚོར་མི་ནུས་ལ།དེ་བས་ཀྱང་མི་ཚེ་ནི་དེ་འདྲའི་གེགས་མེད་བདེ་ལྡན་ཞིག་མིན་པར།ལན་རེར་སྡུག་གི་བུ་ཡུག་རྒོད་ཅིང་།སྐབས་རེར་སྐྱིད་པའི་དཔལ་ཡང་འཆར་ངེས་པས།ང་ཚོ་སུ་ཡང་སྐྱིད་ཀྱི་མགོ་བོ་མི་མཐོ་བ་དང་སྡུག་གི་མགོ་བོ་མི་དམའ་བ་ཞིག་དགོས།འདི་ལ་དཔེ་ལེགས་པོ་ཞིག་ཡོད་པ་ནི་སྐུ་ཞབས་མགོན་པོའི་ངོ་མཚར་བའི་མི་ཚེ་རེད་དེ།ཁོ་བོ་ནི།ལོར་རྔ་བ་ཁུལ་ཧུང་ཡོན་རྫོང་ཟངས་དཀར་སྨད་མའི་འབྲོག་ཁྱིམ་དབུལ་བོ་ཞིག་ཏུ་སྐྱེས་ཤིང་།མིང་སྲིང་བརྒྱད་ཡོད་པའི་གཉིས་པ་དེ་ཡིན།ལོ་ན་ཆུང་དུས་ནས་སློབ་སྦྱོང་གི་བསྐལ་བ་བྱུང་སྟེ་ཤེས་རིག་གི་གནས་སུ་འཇུག་པར་བྱས།དེ་དུས་ཁོ་བོ་བྱིས་པ་གཞན་དག་དང་མི་འདྲ་བར།སློབ་གསེང་གི་དུས་སུ་ཕ་མར་བུད་ཤིང་འཐུ་བ་སོགས་ཀྱི་རོགས་བྱས་ཏེ་གོམས་གཤིས་སུ་འཇགས་པར་བྱས་ཡོད།